Raymond Schaack

De **Raymond Schaack**, gebuer den 30. September 1936 an der Stad Lëtzebuerg, a gestuerwen den 28. Abrëll 2025, war e lëtzebuergesche Schrëftsteller a pensionéierte Lycéesprofesser.
## Formatioun a Karriär
No sengem Secondairesstudium am Stater Jongelycée (LGL) huet de Raymond Schaack - ënner anerem - Geschicht, Franséisch a Latäin zu Lëtzebuerg op de *[[Cours supérieurs]]* (1955/56), a vun 1956 bis 1959 zu Paräis op der Sorbonne an e wéineg och op der École des chartes studéiert. Nom Doktorat (am System vun der deemoleger Collation des grades) huet en als *non armé*, a sengem Fall als *aide-infirmier*, seng néng Méint Militärdéngscht gemaach. Am Summer duerno konnt e mat enger Bourse ee Mount zu Perugia an zu Roum verbréngen an do säin Italieenesch oppoléieren.

Duerno huet hien am LGL säi *Stage pédagogique* gemaach, woubäi hien eng Thees iwwer *Le tribunal criminel du [[Département des Forêts]] pendant les années IV à VII de la République* verfaasst huet (1963; ~285 Säiten). Säi Mémoire pédagogique huet en iwwer *Les instituts psycho-médico-pédagogiques dans la lutte contre l'échec* geschriwwen.  Vun 1963 bis 1965 war hie Repetent, respektiv Professer am Escher Jongelycée (LGE), a vun 1965 bis zu senger Pensioun am Joer 2000 war hien erëm am Stater Jongelycée. Hien huet haaptsächlech Geschicht a Franséisch ginn. Hien huet eng Zäit och Stonnen an der Sainte-Sophie gehalen an Owescoursë souwuel bei der CECA (*Conversation française*) wéi am Kader vum staatlechen *Enseignement pour adultes* ginn.

Vun 1969 bis 1974 war de Raymond Schaack President vun der APESS, an zanter 2002 war hien effektive Member vun der ''Section des arts et lettres'' vum Institut grand-ducal.

De Raymond Schaack huet Gedichter, Erënnerungen, Essaien, sprooch- a kulturkritesch Iwwerleeungen a, mat sengem Jong Luc, Kriminalgeschichte geschriwwen a publizéiert. Hie schreift an den dräi Sproochen, déi zu Lëtzebuerg geleefeg sinn. Zesumme mam Félix Molitor huet hien *D'[[Psalm]]en* op Lëtzebuergesch iwwersat (1996). De Raymond Schaack ass och bekannt fir seng kritesch Lieserbréiwer, an deenen hien, meeschtens am *[[Luxemburger Wort]]*, alles ënner d'Lupp hëlt, wat senger Meenung no géint de gesonde Mënscheverstand verstéisst.
## Publikatiounen (Auswiel)
* *Le Luxembourg* ; mat Fotoe vum Marcel Schroeder, Benoît Roland, Jean-Charles Pinheira a Jean-Pierre Duval; Virwuert vum Victor Hugo (!); Paräis, Romain Pages Éditions (collection "Intime Europe"), 1991; 127 Säiten. ISBN 2-908878-11-9
* *Blieder* ; Gedichter; Lëtzebuerg, Sankt-Paulus Verlag, 1993.
* *Onyx* ; Gedichter a franséischer Sprooch; Lëtzebuerg, Eegeverlag (Drock & Diffusioun: St.-Paulus), 1996; 166 Säiten.
* *Runen* ; Gedichter an däitscher Sprooch; Lëtzebuerg, St.-Paulus Verlag, 1998.
* *Verwonsche Welten* ; Geschichten op Lëtzebuergesch; Lëtzebuerg, St.-Paulus Verlag, 1998. ISBN 2-87963-287-0
* Eng autobiographesch Trilogie; Lëtzebuerg, Sankt-Paulus Verlag:
# *Éislécker Erënnerungen* ; 1990.
# *Stater Stëbs* ; 1995; 296 Säiten. ISBN 2-87963-222-6
# *Studente, Spunten a Stagiären* ; 1999; 381 Säiten. ISBN 2-87963-320-6
* *L'ABC en vadrouille* ; Lëtzebuerg, St.-Paulus Verlag, 2003; 463 Säiten. ISBN 2-87963-450-4
* *Das Atmen des Steins* ; Gedichter an däitscher Sprooch; Lëtzebuerg, St.-Paulus Verlag, 2006; 110 Säiten. ISBN 2-87963-607-8
* (mam Luc Schaack) *E Fall fir de Charel - Kriminalgeschichten* ; Lëtzebuerg, St.-Paulus Verlag, 2001; 203 Säiten. ISBN 2-87963-380-X
* *Le cimetière Notre-Dame: Rites et monuments funéraires - Vandalisme public au Luxembourg* ; in: *Die Warte / Perspectives*, Nr. 24|2229, Ss. 5-6 (ill.); = Kulturbäilag vum *Luxemburger Wort*, Ausgab vum 18. September 2008.
* (mam Luc Schaack) *Nei Fäll fir de Charel - Kriminalgeschichten* ; Lëtzebuerg, St.-Paulus Verlag, 2010; 328 Säiten. ISBN 978-2-87963-771-6
* *Voyages dans l'imaginaire* ; 21 Texter, mat Illustratioune vum Pierre Schumacher; Lëtzebuerg, St.-Paulus Verlag, 2011; 288 Säiten. ISBN 978-2-919903-98-6
* *Déclin et mort des religions*; in: *Ausbléck - récré*, Nr. 33/2024; Ss. 51-57. 
## Literatur
André Bauler, 2025. *Erënnerungen un de Raymond Schaack.* Luxemburger Wort, 8. Mai 2025, S. 36.
## Um Spaweck